钦定古今图书集成/明伦汇编/氏族典/第239卷 > 张说
## 钦定古今图书集成/明伦汇编/氏族典/第239卷 > 张说

按《唐书张说传》：“说字道济，或字说之，其先自范阳徙
河南，更为洛阳人。永昌中，武后策贤良方正，说所对
第一，后署乙等，授太子校书郎，迁左补阙，擢凤阁舍
人。张易之诬陷魏元忠也，援说为助。说廷对元忠，无
不顺言，忤后旨，流钦州。中宗立，召为兵部员外郎，累
迁工部、兵部二侍郎，以母丧免。既期，诏起为黄门侍”
郎，固请终制。时礼俗衰薄，士以夺服为荣，而说独以
礼终，天下高之。睿宗即位，擢中书侍郎，兼雍州长史。
逾年，进同中书门下平章事。景云二年，帝谓侍臣曰：
“术家言五日内有急兵入宫，为我备之。”说进曰：“此谗
人谋动东宫耳。”帝悟，下制如说言。明年，太子即位，太
平公主引萧至忠、崔湜等为宰相，以说不附己，罢为
东都留守。说知太平等怀逆，乃以佩刀献元宗，请先
决策，帝纳之。至忠等已诛，召为中书令，封燕国公。素
与姚元崇不平，罢为相州刺史、河北道按察使，坐累
徙岳州。苏瓌陈说“忠謇有勋”，遂迁荆州长史。俄以右
羽林将军检校幽州都督。入朝，以戎服见，帝大喜，授
检校并州长史。召拜兵部尚书、同中书门下三品。明
年，诏为朔方节度大使。康愿子反，说进讨，至木槃山，
擒之。故时边镇兵赢六十万，说以时平无所事，请罢
二十万还农。卫兵贫弱番休者亡命略尽。说建请一
切募勇强士，分补诸卫。又倡《封禅议》。受诏与诸儒草
仪，多所裁正。召为集贤殿学士。东封还，为尚书右丞
相，兼中书令。诏说撰《封禅坛颂》，刻之泰山。源乾曜、宇
文融恨之，乃与崔隐甫、李林甫共劾奏说，乃停说中
书令。始为相时，帝欲事吐蕃，说密请讲和以休息鄣
塞。王君㚟破土蕃于青海西，说策其且败，因上《巂州
斗羊》于帝，以申讽谕。后瓜州失守，君㚟死。十七年，复
为右丞相。十八年卒，年六十四。赠太师，谥曰文贞。说
敦气节立，然许为文，属思精壮，长于碑志。既谪岳州，
而诗益凄婉，人谓得江山助云。子均垍埱。